Foto: Sputnik / Sertaç Kayar Turkiyaning Mardin viloyatidagi Nusaybin tumani suriyalik kurd otryadlari tomonidan o‘qqa tutilishi oqibatida 8 kishi halok bo‘ldi, 35 kishi yaralandi. Bu haqda Anadolu axborot agentligi xabar berdi. Avvalroq Turkiyaning Shonliurfa viloyatidagi Suruch shahri minomyotdan o‘qqa tutilgan. Minomyot snaryadlarining aholi yashaydigan hududda portlashi oqibatida 2 kishi halok bo‘lgan, 2 kishi yaralangan. 10 oktyabrda Mardin va Shonliurfadagi aholi punktlarining raketa va minomyotlardan o‘qqa tutilishi oqibatida 7 kishi, jumladan 5 bola va o‘smir halok bo‘lgan. Turkiya 9 oktyabrda Suriya shimolida Kurdiston ishchi partiyasi va IShIDga qarshi “Tinchlik manbai” deb nom olgan harbiy amaliyotni boshlagandi. Turk harbiy aviatsiyasi o‘sha kuni Suriyaning Turkiya bilan chegaradagi Ras al-Ayn va boshqa shaharlariga aviazarbalar bergan. Keyinroq amaliyotning quruqlikdagi qismi boshlangani e’lon qilingan.